DA Den Europæiske Unions Tidende L 38/4

KOMMISSIONENS BESLUTNING

af 8. februar 2007

om tildeling til Nederlandene og Det Forenede Kongerige af tre ekstra fiskedage for bedre observatørdækning i henhold til bilag IIA til Rådets forordning (EF) nr. 51/2006

(meddelt under nummer K(2007) 365)

(Kun den nederlandske og engelske tekst er autentiske)

(2007/88/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 51/2006 om fastsættelse for 2006 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (1), særlig bilag IIA, punkt 11,

efter høring af Den Videnskabelige, Tekniske og Økonomiske Komité for Fiskeri, og

ud fra følgende betragtninger:

(1) I punkt 8.2 i bilag IIA i forordning (EF) nr. 51/2006 fastsættes det maksimale antal dage, som et fartøj må være til stede pr. år i et af de områder, der er afgrænset i punkt 2, når det medfører redskaber som omhandlet i punkt 4 i samme bilag.

(2) Punkt 11 i bilag IIA giver Kommissionen mulighed for at tildele medlemsstaterne tre ekstra dage, hvor et fartøj må være til stede i området, når det medfører redskaber som omhandlet i punkt 4 i bilaget, på grundlag af et forbedret program for observatørdækning, der gennemføres i partnerskab mellem forskere og fiskeerhverv.

(3) Nederlandene og Det Forenede Kongerige har indsendt et sådan forbedret program for observatørdækning i partnerskab mellem forskere og fiskeerhvervet.

(4) På baggrund af det indsendte program tildeles Nederlandene og Det Forenede Kongerige tre ekstra dage i perioden 1. februar 2006-31. januar 2007 for de fartøjer, der er omfattet af de indsendte forbedrede programmer for observatørdækning.

(5) Foranstaltningerne i denne beslutning er i overensstemmelse med udtalelse fra Komitéen for Fiskeri og Akvakultur —

VEDTAGET FØLGENDE BESLUTNING:

Artikel 1

Det maksimale antal dage fastsat i punkt 8.2 i bilag IIA til forordning (EF) nr. 51/2006 øges for fartøjer, der medfører redskaber som omhandlet i punkt 4 i bilag IIA, med tre dage for fartøjer, der fører Nederlandenes eller Det Forenede Kongeriges flag og som er omfattet af de indsendte forbedrede programmer for observatørdækning, der henvises til i punkt 11.1 i bilaget.

Artikel 2

1. Syv dage efter bekendtgørelsen af nærværende beslutning i Den Europæiske Unions Tidende skal Nederlandene og Det Forenede Kongerige sende Kommissionen en udtømmende liste over de fartøjer, der er udvalgt til prøveudtagning under de indsendte forbedrede programmer.

2. Det er kun de fartøjer, der er udvalgt til prøvetagningsplanerne, og som har deltaget i de indsendte forbedrede programmer for 2006, indtil de er helt afsluttede, der får tildelt ekstra dage i henhold til artikel 1.

Artikel 3

To måneder efter, at de indsendte forbedrede programmer for 2006 er afsluttet, sender Nederlandene og Det Forenede Kongerige en rapport til Kommissionen om, hvilke resultater programmerne har givet for de omhandlede arter og områder.

Artikel 4

Denne beslutning er rettet til Kongeriget Nederlandene og Det Forenede Kongerige Storbritannien og Nordirland.

Udfærdiget i Bruxelles, den 8. februar 2007. På Kommissionens vegne Joe BORG Medlem af Kommissionen

(1) EUT L 16 af 20.1.2006, s. 1. Senest ændret ved Kommissionens forordning (EF) nr. 2017/2006 (EUT L 384 af 29.12.2006, s. 44).